Papersnake/gushiwen huggingface dataset:
重和春宴口号
王安中（宋代）

政布青阳左个边，春回太极五门前。琳宫就讲三千士，琼箓联名八百仙。

午夜雷霆来艮岳，东风耒耜出天田。颁觞紫殿君臣乐，万纪重和第二年。
云林清远四时词四首 其二
冯子振（元代）

脱箨斑筠绿节明，霖收梅子麦寒轻。诸峰隔截高低树，忽听初蝉第二声。
山寺（得开字，章留后同游）
杜甫（唐代）

野寺根石壁，诸龛遍崔嵬。前佛不复辨，百身一莓苔。

虽有古殿存，世尊亦尘埃。如闻龙象泣，足令信者哀。

使君骑紫马，捧拥从西来。树羽静千里，临江久裴回。

山僧衣蓝缕，告诉栋梁摧。公为顾宾徒，咄嗟檀施开。

吾知多罗树，却倚莲华台。诸天必欢喜，鬼物无嫌猜。

以兹抚士卒，孰曰非周才。穷子失净处，高人忧祸胎。

岁晏风破肉，荒林寒可回。思量入道苦，自哂同婴孩。
过安吉县梅溪二首
卫宗武（宋代）

纵步历前村，翛然幽趣深。
鸣鸿归别渚，倦鹊立寒林。
烟树远横带，云甍高耸岑。
随风数声笛，清绝似龙吟。
履信池樱桃岛上与后走笔送别舒员外兼…李卿考功崔郎中
白居易（唐代）

樱桃岛前春，去春花万枝。忽忆与宗卿闲饮日，

又忆与考功狂与时。岁晚无花空有叶，风吹满地乾重叠。

蹋叶悲秋复忆春，池边树下重殷勤。今朝一酌临寒水，

此地三回别故人。樱桃花，来春千万朵，

来春共谁花下坐。不论崔李上青云，明日舒三亦抛我。
县斋十咏·古植槐
宁参（宋代）

谁知深固久，根怪蛰龙形。
自著三冬市，空怀八命庭。
馀清蝉始噪，茂绿雨初经。
未便惭群木，犹怜桂有馨。
宫词 其一○五
花蕊夫人徐氏（唐代）

晚来随驾上城游，行到东西百子楼。回望苑中花柳色，绿阴红艳满池头。
台州兜率寺淳熙三年孟春作
林宪（宋代）

月色半古寺，虫声杂疏钟。
江城缭山色，星斗摇空蒙。
徐行不自觉，徙倚树影中。
忽然变烟雨，江上东南风。
靖启伏蒙观文相公以靖忝承善政特寄嘉篇谨依
余靖（宋代）

幸奉前规尽所怀，閒身吏隐裕春台。
山回翠幌凭栏见，花簇红房绕郭开。
爱树细民思美化，续貂孤迹愧非才。
南河旧事依然在，禊饮杯盘耻尽罍。
六用喜雨韵三首
吴潜（宋代）

午窗随分理残香，扫地关门付小苍。
连夜月无昨夜色，今朝雨有几朝凉。
白头凝望家千里，黄耳寄归书一箱。
遍问西畴全熟否，还乡百口免忧皇。
蝶恋燕 其一
彭元逊（宋代）

微雨烧香馀润气，新绿愔愔，乳燕相依睡。无复卷帘知客意，杨燕更欲因风起。

旧梦苍茫云海际。强作欢娱，不觉当年似。曾笑浮燕并浪蕊。

如今更惜棠梨子。
四时四首 其一 春
梅窗（宋代）

昼永春庭邃，双飞燕隔帘。袖随帘捲翠，时见玉纤纤。
答王壬秋高碧湄蔡与循见贻之作
尹耕云（清代）

秋色三宵迥，端居百感侵。疏狂倚宽政，仕宦损初心。

节物愁中老，人烟雨外深。无端乡思切，庄舄正高吟。
八声甘州·芰荷风
陈偕（宋代）

芰荷风、涤面恰麦秋，应倒著春衣。渡晓溪云湿，日流尘脚，露滉衣丝。调翼受风雏燕，弱不解争泥。衬琅玕锦院，竹外蔷薇。立久阑干凭暖，看行鱼吹沫，波晕平池。藓痕斑础石，渐雨熟梅时。傍短篱、成团粉蝶，掠野花、相逐□高低。忘言处，徽弦乍拂，流水先知。
颂古十七首
释宗演（明代）

潭不见，龙不现，
亲到龙潭须活荐。莫学承虚接响人，
守株待兔亡机变。知机变，
盏子扑落地，楪子成七片。
南楼令（送韩竹闲归杭，并写未归之意）
张炎（宋代）

一见又天涯。人生可叹嗟。想难忘、江上琵琶。诗酒一瓢风雨外，都莫问，是谁家。

怜我鬓先华。何愁归路赊。向西湖、重隐烟霞。说与山童休放鹤，最零落，是梅花。
和李端叔大夫从参寥子游许昌西湖十绝
李廌（宋代）

草已芊绵柳已柔，落花重叠不须愁。
风光流转等闲过，又是一年春事休。
七言老农问
沈遘（宋代）

使者輶车岁不停，金缯兼载价连城。洛阳年少今何怯，未省传闻敢请缨。
得欧子建书寄答
李孙宸（明代）

一卧乡园僻，思君又岁寒。别来仍落魄，书到慰加餐。

日月虚鸿宝，乾坤负钓竿。清江秋事好，谁与采芳兰。
校文京庠呈黄立轩朱南湖十首 其七
萧立之（宋代）

雪绕冰围不可支，轻纨那得敌炎威。雷公恶发夜来雨，试问热官何处归。
采莲曲
释文珦（宋代）

荷叶似侬鬓，荷花似侬妆。
夫婿常别离，羞见双鸳鸯。
杂曲歌辞。杨柳枝
齐己（唐代）

凤楼高映绿阴阴，凝碧多含雨露深。

莫谓一枝柔软力，几曾牵露别离心。

馆娃宫畔响廊前，依托吴王养翠烟。

剑去国亡台榭毁，却随红树噪秋蝉。

浓低似中陶潜酒，软极如伤宋玉风。

多谢将军绕营种，翠中闲卓战旗红。

高僧爱惜遮江寺，游子伤残露野桥。

争似著行垂上苑，碧桃红杏对摇摇。
同苏阮二公晚春游西溪二首
李弥逊（宋代）

唤客班荆杂乱言，雀罗成日罢张门，
自缘贫病无过辙，可是疏张不出村。
阮子何人对青白，韦郎几日寄寒温。
北枝留得瑶香在，更约文尊此地论。
寄周堂长
董嗣杲（宋代）

回首大江秋水西，杖藜閒步菊花篱。
百年清白甕中酒，万事安花枰上棋。
梦入庄生迷蝶处，歌穷宁子饭生时。
西风徐榻独栖惯，屋枕濂溪云锦池。
纵笔
陆游（宋代）

坊远不闻宫漏声，三茅钟残窗欲明。
山童睡熟呼不应，添水拂书翁自行。
题余伯明龙沙遗谶
徐熥（明代）

相逢证九还，一窍指玄关。道契鸿濛外，神游鹤驭间。

丹砂延绿发，白日驻红颜。试问龙沙迥，予名列几班。
献鄜坊丘常侍
许浑（唐代）

诏选将军护北戎，身骑白马臂彤弓。
柳营远识金貂贵，榆塞遥知玉帐雄。
秋槛鼓鼙惊朔雪，晓阶旗纛起边风。
蓬莱每望平安火，应奏班超定远功。
前群马行
张晋（清代）

北来滚滚如波涛，万蹄蹴踏黄尘高。碧眼奚奴作前导，长鞭一拂声萧萧。

平生有癖类支遁，不惯跨马爱神骏。此中岂无千里驹，未逢伯乐空踟蹰。

疏疏落落颇可喜，一施羁勒不由尔。陇首秋高草正肥，呼群共食宁苦饥。

君不见，道旁官马饱刍豆，力尽鞭笞忍犹受。
寿张亨泉提刑三首
吴泳（宋代）

末学纷纷竞为人，公能康济自家身。
形躯元备人间世，肝肺尽收天下春。
观我自应知爱重，识心须会起经纶。
寿觥难著皇华语，抱取峨眉月半轮。
陈推官幽居十咏 其二 山堂旷望
王炎（宋代）

俗物令人眼白，钩帘领略湖山。袖手倚楹独立，孤鸿灭没人间。
九华叶子真赋汴吴两都极陈治乱之原仍有诗用
洪咨夔（宋代）

於皇永昌陵，食龟大梁都。
坐控天下枢，卜世周鼎俱。
圣贤六七作，夷夏同康衢。
怀鸩玩积安，厝火忘细娱。
黼京相与乐，兴亡视如无。
元气付一锢，膏血供百须。
但知豢富贵，金珠润黄垆。
岂料醉梦中，蛊瘵生华腴。
凄风暗离黍，斜阳渺烟芜。
空令老忠简，渡河死犹呼。
南来吴会雄，北望汴水枯。
迓续赤帝脉，羁縻黄头胡。
楚蜀壮襟带，江淮丰灌输。
以此图中原，所嗟欠谋夫。
平园旧宾客，清灯耿寒炉。
搔首宿感集，拊髀流光徂。
理乱有成鉴，天高不容呼。
拟古赋二京，举一通三隅。
谓堕狗监舌，宁老瓜芋区。
谁能齿皋朔，俳优杂星巫。
芙蓉归去来，月落长庚孤。
南郊祠所上章摄事二首
宋祁（宋代）

上辛兹摄事，瑞祝本通天。
自此春秋笔，还书大有年。
四十咏 其四十 黄徵君省曾
王世贞（明代）

勉之富三馀，垂言亦惊众。收名良已博，负大不易用。

公车一报罢，遂甘醯鸡瓮。有子能象贤，居然冢枯重。
邑侯陶涟洲诗来云欲致政且喜其欲建河桥
张天赋（明代）

渡口纷纷问渡船，未容停棹系厓边。喜驱白石长虹跨，争似青龙短竹编。

击楫渡江誇壮志，捕风捉影陋虚禅。野人拭目林皋下，花满江城月满天。
童丱须知 其八
史浩（宋代）

平时败壁旧泥空，芦席将来谩禦风。不是君恩令仕进，何因满眼挂青红。
圣俞惠诗复以二章为谢
司马光（宋代）

我得圣俞诗，终身变何有。
名字吒文编，佗年知不朽。
萧山县下遇雨二首
周弼（宋代）

年来沙涨卒难消，更觉西兴渡口遥。
冷坐看他骑骒马，半鞍泥水踏春潮。
甲子初春即事六首 其三
杨万里（宋代）

径李浑秾白，山桃半淡红。杏花红又白，非淡亦非秾。
谢史春坊远招
释元肇（宋代）

支林烟雨旧池台，麾节将春今几回。湖上梅花方做梦，楼头画角又相催。
鹧鸪天·手拈香笺忆小莲
晏几道（宋代）

手拈香笺忆小莲
欲将遗恨倩谁传
归来独卧逍遥夜
梦里相逢酩酊天
花易落，月难圆
只应花月似欢缘
秦筝算有心情在
试写离声入旧弦
徐进斋得古铜香炉具象鼻眼博古图谓之象鬲属
俞文豹（宋代）

在象数前钟鼻眼，出嚣尘外铸形模。
传香到手亲曾见，全胜人看博古图。
成都遨乐诗二十一首 其十三 二十一日游海云山
田况（宋代）

春山缥翠一溪清，满路游人语笑声。自愧非才无异绩，止随风俗顺民情。
观西华摧
李复（宋代）

高山何时摧，谽谺作空谷。
拥土起重冈，断石大如屋。
洑泉尽涌起，散漫流新渌。
南渊势最广，百亩亭澳曲。
龙威俨睢盱，神灵不敢触。
兹旧多园囿，修篁带乔木。
今忽掀阜乱，高下眩人目。
惟羡势雄尊，作镇屹西服。
严威物所仰，宜滋万生福。
胡不静归根，震荡屡翻覆。
天地域中大，奔驰犹未足。
世事百年间，反衍如转毂。
开辟浩劫来，揽之不盈掬。
纷纷只如此，于予幸乞独。
归来拂虚榻，孤坐但冥默。
桃叶渡
王家枢（清代）

木兰楫，沙棠舟，朝朝江上娱清游。王郎艳福几生修，如游美眷游犹羞。

美人赢得游为字，桃叶桃根自妩媚。一自春波照影来，至今水比胭脂腻。

秦淮渡口春水香，朝丝暮管乐未央。船娘怕唱王郎曲，唱到王郎欲断肠。

王郎当日来官渡，为送美人过江去，闻道红楼是妾家。

烟波渺渺无寻处，空自流连水一涯，美人今复化桃游。

桃游犹有伤春恨，似恨当年别绪赊。君不见长板桥头青溪曲，两两鸳鸯时出浴。

不识人间离别愁，一生长共游房宿。
约枯崖话
胡仲弓（宋代）

雨中曾折角，策蹇访僧寮。
待约蕉庵住，莫从莲社招。
清风资话柄，流水走诗瓢。
行道知何日，同携过石桥。
临高台送黎拾遗
王维（唐代）

相送临高台，川原杳何极。日暮飞鸟还，行人去不息。
秋莺
释云岫（宋代）

红叶如花晓日晞，隔林深处叫黄鹂。
听来浑似春风语，啼向西风不是时。
山水友馀辞 茭白
王质（宋代）

春斑犀，秋彫胡，一年计，在江湖。赤脚白脚癯，黄鲜红鲜圬。

茭白，茭白，■人渔子手拍拍，桨芽橹脐晓香发。
和梅圣俞杏花
欧阳修（宋代）

谁道梅花早，残年岂是春。
何如艳风日，独自占芳辰。
青弋江
顾况（唐代）

凄清回泊夜，沦波激石响。村边草市桥，月下罟师网。
榆林归里有感复用留别原韵
杨卓林（清代）

一生经历运邅屯，世变沧桑又几春。儤直薇垣烽火警，观兵榆塞虎狼亲。

宦途险巇皆尝尽，林壑优游自率真。回首三边戡乱际，忧民忧国泪沾巾。
寄郑枢山
黄庚（元代）

起敬英声亦有年，酒边曾见锦囊篇。
吟情六义初删后，古意三爻未画前。
放旷嗣宗应绝俗，清狂太白不妨仙。
如今海内无工部，谁肯题诗寄郑虔。
度灵羊峡
朱学熙（明代）

浦帆贪利涉，乘夜度灵羊。欲雨云情重，看山客思忙。

数声寒狖啸，两岸春花香。瞬息崧台道，诸峰接渺茫。
述怀
魏徵（唐代）

中原初逐鹿，投笔事戎轩。(初 一作：还)
纵横计不就，慷慨志犹存。
杖策谒天子，驱马出关门。
请缨系南越，凭轼下东藩。
郁纡陟高岫，出没望平原。
古木鸣寒鸟，空山啼夜猿。
既伤千里目，还惊九逝魂。
岂不惮艰险？深怀国士恩。
季布无二诺，侯嬴重一言。
人生感意气，功名谁复论。
缘识 其四
赵炅（宋代）

当看浮生业，朝观暮亦悲。笑迎先溟目，恶至聚愁眉。

正直回斜曲，冤逢不用推。小人心似兽，君子定无欺。
鲁漕按行诸郡以所得江山之秀形之篇章灿然成
吴芾（宋代）

十分秋色满江天，准拟游观快目前。
愧我把麾成束缚，羡君揽辔得盘旋。
平时已富琼瑶什，行处还多锦绣篇。
何计获陪轺传去，肯将吟笔写山川。
送张博秀才还永丰博求一峰墓铭
庄昶（明代）

不见人龙盖世英，眼中今是老门生。百年朋友斯文泪，万古师徒骨肉情。

此老平生真不忝，何人死后敢辞铭。栖云有石撑天地，先请君磨万丈平。
和张荆州所寄 其五
张栻（宋代）

明时未可废谭兵，壮岁宁容便乞身。何人为向沙头去，凭仗慇勤一问津。
端居
李商隐（唐代）

远书归梦两悠悠，只有空床敌素秋。
阶下青苔与红树，雨中寥落月中愁。
读杜牧集
乾隆（清代）

茂学本工文，清辞每出群。
虽称有奇节，未觉副高闻。
锦字常悬壁，朱楼喜梦云。
所输老杜者，一饭不忘君。
玉山县南楼晚望
陆游（宋代）

小楼在何许，正在南溪上。
空蒙过钓船，断续闻渔唱。
征途苦偪仄，舒啸喜清旷。
安得此溪水，为我发春酿。
小圃杂莳药草偶成四律 其二
薛蕙（明代）

脩道那能饭一麻，延年聊欲饵丹砂。青缯赍去寻三秀，玉盌盛来服九华。

身寄人间长厌世，梦游天上已为家。会追姑射乘云气，不用羲和驻日车。
示吴守
胡寅（宋代）

汲湔明月泉，散襟清风亭。
秋阳不能暑，宿酒爽以醒。
佳哉此胜原，历览所未经。
一溪曲折白，万嶂低昂青。
上有蛰龙湫，比渭不比泾。
天边建河汉，地底奔雷霆。
物产不储秀，伊谁当炳灵。
早负李固笈，夜拾车公萤。
古学探奥穾，高文掞天庭。
善刀随所遇，小试常发硎。
胡为岭南州，尚屈摩霄翎。
人生多离合，泛泛如流萍。
忽焉复邂逅，岂辞倒公瓶。
著身山水窟，已浣埃壒形。
况乃家塾间，美诵盈客听。
颀颀两孙子，玉立此宁馨。
居然五经笥，问岁才十龄。
诗成使之哦，清越公其聆。
冬至日雪二首 其一
李纲（宋代）

银河谁挽落层空，散作琼蕤六出同。和气已随阳气至，人心自与帝心通。

鲁台不用书云物，楚俗由来验岁功。多幸丰年又相继，从今卧治听衰翁。
涧阿碑
张昱（元代）

邵庵文字在坚珉，摹刻中郎笔画真。在日得钱除买酒，馀资都付打碑人。
次韵胡连翁携诗见访
王炎（宋代）

蕲春别驾寡交游，独君对君青两眸。
我亦杜门嫌俗子，今方下榻得诗流。
环溪陈迹几如扫，鄂渚遗文散不收。
访旧九京无起日，临风三叹不能休。
与前人对酌醉中
陈著（宋代）

天宽地阔无拘嫌，日往月来无留淹。
有兴一日是一日，赏心乐事古难兼。
我贫到底君不问，君自与我相嬉恬。
安知朝夕不自给，有酒须与我共酣。
窗前有菊相色向，采掇为我苦中甜。
老妻在傍发一噱，谓虽谑浪意自严。
想见古来圣贤酒无量，千瓢百榼非。
回头笑谓安得此，但与刘伶阮嗣宗。
和君时弟韵
彭汝砺（宋代）

流火退缩金盛强，郊原日夜生寒凉。梨垂栗皱橙柚香，田家笑语炊黄粱。

山水秀彻摇秋光，重岩细菊斑斑黄。万象呈露无遁藏，时和岁丰辰亦良。

脂车与子游上方，吐论纵横气轩昂。书帙罗列图画张，睥睨孔孟窥虞唐。

偃息道奥缘禅床，苒苒定看移星霜。
暮村
赵釴夫（宋代）

阴村烟树暝黄昏，一簇人家半掩门。
看尽栖鸦啼噪后，牧童归去雨声繁。
扇子诗
李石（宋代）

鼻端栩栩师南华，脚步落落邱东家。
一春多病守窗户，仰看蛛网粘杨花。
水龙吟（赋芍药）
卢祖皋（宋代）

杜鹃啼老春红，翠阴满眼愁无奈。飞来何处，凤軿鸾驭，霞裾云佩。风槛娇凭，露梢慵亸，酒浓微退。念洛阳人去，香魂又返，依然是，风流在。

银烛光摇彩翠。画堂深、莫辞沈醉。十年一觉，扬州春梦，离愁似海。浩态难留，粉香吹散，几时重会。向尊前笑折，一枝红玉，帽檐斜戴。
和仆射牛相公以离阙庭七年班行亲故亡殁，十
刘禹锡（唐代）

久辞龙阙拥红旗，喜见天颜拜赤墀。三省英寮非旧侣，
万年芳树长新枝。交朋接武居仙院，幕客追风入凤池。
云母屏风即施设，可怜荣耀冠当时。
丙申岁仲夏洪稚存来自毗陵访予寓斋用王荆公和王微之登高斋韵奉赠 其三
贾田祖（清代）

雨师弭辔顽云埋，好山一房青嵬嵬。扶筇欲邀诗老屐，柳阴佳嵬浮深杯。

而君白纻先济胜，攀萝独企烟霞堆。当年歌停仅余寺，奸雄不足增人哀。

诗人矫首望江北，欲斡元化施黔雷。杞人忧天正血面，巨川何力排黄淮。

宣房贮腹岂扪籥，会借前箸陈鸾台。方今蚁封亟保障，万指补裂春泥筛。

苍生壮志荷公辈，鱼头之怕胸为开。雨无其极今亦歇，喜遍孩龀欢黄台。

江南年谷稳丰熟，羁人饱食且乐哉。鹪鹩一枝仗友力，瞢腾高枕百事排。

江湖鸥鹭意浩荡，交朋萍梗感去来。与君会面祇一再，牵肠绕腹能千回。

高文子可泣神鬼，绝叫我欲惊埏垓。即今年衰强自力，世上小儿恣笑咍。

长篇鼓三亟投赠，战场故垒思劘挨。天涯知己更枨触，三千里外无双才。
莎衣
杨朴（宋代）

软绿柔蓝着胜衣，倚船吟钓正相宜。
蒹葭影里和烟卧，菡萏香中带雨披。
狂脱酒家春醉后，乱堆渔舍晚晴时。
直饶紫绶金章贵，未肯轻轻博换伊。
塞外
罗隐（唐代）

塞外偷儿塞内兵，圣君宵旰望升平。
碧幢未作朝廷计，白梃犹升妇女行。
可使御戎无上策，只应忧国是虚声。
汉王第宅秦田土，今日将军已自荣。
治平寺
钟仕杰（明代）

治平禅寺此重临，风景无殊昔与今。日映鲸波环宝地，洲联鹭渚曜珠林。

古藤绕壁连僧舍，老树迎风起梵音。塔纪慈恩遗事在，胜游谁继杜陵吟。
夏夜二首 其二
张耒（宋代）

受暑若作釜，付之无如何。岂阴阳知争，变起一刹那。

西风卷屋茅，澍雨如江河。振衣欲露坐，濯此寒滂沱。

烹鱼晓沽酒，醉卧仰屋歌。岁月不待人，吾年已蹉跎。
满江红（杨花）
陈策（宋代）

倦绣人间，恨春去、浅颦轻掠。章台路，雪粘飞燕，带芹穿幕。委地台如游子倦，随风命似佳人薄。欢此花、飞后更无花，情怀恶。

心下事，谁堪记。怜老大，伤飘泊。把前回离恨，暗中描摸。又趁扁舟低欲去，可怜世事今非昨。看等间、飞过女墙来，秋千索。
立秋后一日雨
王箴舆（清代）

乍可秋情隔夜生，风初拂拂雨初清。似将几点芭蕉上，绘出虚堂一种声。
舟中
吴定（清代）

秋风起遥岸，归思夜来生。今朝竹西水，尽作故乡声。
小雪后书事
陆龟蒙（唐代）

时候频过小雪天，江南寒色未曾偏。
枫汀尚忆逢人别，麦陇唯应欠雉眠。
更拟结茅临水次，偶因行药到村前。
邻翁意绪相安慰，多说明年是稔年。
孔明
宋庠（宋代）

汉家乱无象，贤才戢鳞翼。
武侯霸王器，隆中事耕殖。
堂堂刘豫州，介绍徐元直。
一闻卧龙誉，三驾荒庐侧。
士为知己用，陈辞薄霄极。
说吴若转丸，抗魏犹卷席。
谈笑驭关张，从容羁梁益。
持邦二纪馀，君臣绝织隙。
浮埃蔽穹壤，大节沦金石。
梁甫不复闻，怀贤涕沾臆。
送徐抚干二首
姜特立（宋代）

便便满腹贮诗书，狗监何人荐子虚。
半世一官供偃蹇，群公极子藉吹嘘。
莫辞去佐芙蓉幕，犹胜閒乘觳觫车。
文雅风流府中望，它时合在玉堂居。
怀戴野民先生
陆大策（明代）

宇宙流芳垂竹帛，古情高调是谁欤。池涵太极春长在，门掩光风草不除。

鱼跃鸢飞真自得，今来古往复何如。凭谁他日修遗史，合与渊明一例书。
病中郭尉见访
苏辙（宋代）

偶成三日寒兼热，知是多闻力未全。
却问药王求妙剂，惭非摩未已虚圆。
劳公强说修行渐，顾我方为病垢缠。
应是床头有新酒，欲邀佳客故留连。
书志赠畅当
李端（唐代）

少喜神仙术，未去已蹉跎。壮志一为累，浮生事渐多。

衰颜不相识，岁暮定相过。请问宗居士，君其奈老何。
倾杯·鹜落霜洲
柳永（宋代）

鹜落霜洲，雁横烟渚，分明画出秋色。暮雨乍歇，小楫夜泊，宿苇秋山驿。何人月下临风处，起一声羌笛。离愁万绪，闲岸草、切切蛩吟如织。
为忆芳容别后，水遥山远，何计凭鳞翼。想绣阁深沉，争知憔悴损，天涯行客。楚峡云归，高阳人散，寂寞狂踪迹。望京国。空目断、远峰凝碧。
前汉门。平津侯
周昙（唐代）

儒素逢时得自媒，忽从徒步列公台。

北辰如不延吾辈，东阁何由逐汝开。
辛未岁旦用苏子由韵成两诗寄诸子侄 其二
李光（宋代）

频把光阴惜寸分，十年阅尽世中人。衰容暗换图中象，和气潜回海底春。

香袅金炉沉水暖，茶烹石鼎乳泉新。丹元息息添真火，肯使空花翳五轮。
祝英台近（次筼房韵）
李演（宋代）

采芳苹，萦去橹。归步翠微雨。柳色如波，萦恨满烟浦。东君若是色情，未应花老，心已在、绿成阴处。

困无语。柔被褰损梨云，间修牡丹谱。妒粉争香，双燕为谁舞。年年红紫如尘，五桥流水，知送了、几番愁去。
客从远方来
郑学醇（明代）

有客天一方，遗我五彩笔。下有灵兔毫，上有琅玕节。

节以明幽灵，毫以明纯洁。持勖故交心，感此意良切。

揽之怀袖间，题书寄长别。
古意送张学谕尹献县三首 其三
孙绪（明代）

迢迢瀛海路，皑皑燕山雪。顽云夜不开，青灯寒自灭。

天低风力夜，布被冷如铁。晨起策羸马，遥望古城闑。

岂不念荼苦，所愧负先哲。前溪斫水渡，下见水澄澈。

心怀庙堂忧，孤囊正愁绝。
四十年前元夕与故人夜游得此句
苏轼（宋代）

午夜胧胧淡月黄，梦回犹有暗尘香。
纵横满地霜槐影，寂寞莲灯半在亡。
送萧汉冲太史册封秦藩
于慎行（明代）

银潢百二旧河山，玺绶新恩侍从颁。日映丹泥分汉阙，天浮紫气度秦关。

逢秋露下仙人掌，望岳莲开玉女鬟。自是凤凰池上客，错疑萧史驻云间。
妙语方知
释清远（宋代）

佛与祖师言，拈花示痴子。我今发此谈，何言颠倒尔。

当人自天真，譬之秋潭水。一物著不得，岂用安名字。

切莫向其中，认之还不是。不见须菩提，空空达彼彼。
渭上送李藏器移家东都
耿湋（唐代）

求名虽有据，学稼又无田。故国三千里，新春五十年。

移家还作客，避地莫知贤。洛浦今何处，风帆去渺然。
阑暑
郑刚中（宋代）

阑暑秋郊暮，前山瘴雾中。
猿猱都下饮，鸟雀未归丛。
弄影试新月，披襟招好风。
银潢向何夕，零露湿梧桐。
寄沈庄可
戴复古（宋代）

无山可种菊，强号菊山人。
结得诸公好，吟成五字新。
红尘时在路，白发未离贫。
吾辈浑如此，天公似不仁。
法喜堂
谢景初（宋代）

虚堂庇风雨，结构不务壮。
外饰无髹髵，置物况容长。
开箧药剂灵，拈棋白黑抗。
阶花澹亦夭，庭石碧交向。
出门鸟雀喧，燕处物我丧。
吴俗夸有素，佛徒移相尚。
独能守质静，坐以矫流宕。
棲之果自喜，何须山海上。
雨中同邹德饭白云庵
韩元吉（宋代）

小雨不成雪，冻云犹没山。
若无官事缚，聊傍野僧閒。
浊酒问何阔，清游阻且艰。
相看成冷淡，得句不空还。
送韩持正寺丞知余姚
梅尧臣（宋代）

君家二仲父，连为吴越宰。
钱唐与萧山，治迹应无改。
鱼虾莫厌腥，网罟从人采。
天晴姚江深，县鼓朝翻海。
过诸暨口号
樊铎（明代）

泽国风光趁马归，青山一带夕阳西。野桥月出渔舟寂，春满田园花满堤。
寿安歇马重吟
白居易（唐代）

春衫细薄马蹄轻，一日迟迟进一程。野枣花含新蜜气，

山禽语带破匏声。垂鞭晚就槐阴歇，低倡闲冲柳絮行。

忽忆家园须速去，樱桃欲熟笋应生。
和叔崇两绝
王柏（宋代）

道心常要摄人心，有德之人必有邻。
愧我空虚无一善，安能交义契兰金。
偈颂四十二首
释祖先（宋代）

寒食清明节，韶光映林樾。
垅上标坟人，眼中流出血。
生灭本无踪，时人当自决。
君不见水潦曾经马师踏，直至而今笑不彻。
忍辱仙人
丘处机（宋代）

一泽天恩齐庆贺。群生地著无饥饿。愁态眉间都蹴破。还真个。饥街堆亩收田课。酝酒邀宾时唱和。排筵看食重堆棰。醉饱腥膻心不挫。骄矜过。却忧福里潜生祸。
将至历阳先寄王纯父贤守
郭祥正（宋代）

竹马交游早，星轺会遇难。行年均坎坷，抚己共悲酸。

凤去钟山暝，龙沉洛水寒。朝廷新日月，风俗旧衣冠。

佳郡分符印，修途振羽翰。樽醪千蚁汎，楼瓦万鳞蟠。

直节坚逾柏，忠心赤夺丹。才华佥论著，功业鼎铭刊。

贱子初投阱，收身即弃官。生涯添鬓雪，岁序走江湍。

造膝思陈榻，论诗愧杜坛。鹪鹩信微物，聊假一枝宽。
宝谛寺
弘历（清代）

名山启初地，法界落中台。像是黄金写，经因白马来。

禅枝冬不谢，意蕊雪如开。去后闻钟韵，还疑叶斗才。
夜宿洪亭长家
朱熹（宋代）

才到秋来气便高，雁声天地总寥寥。客怀今夜不成寐，风细月明江自潮。
读唐史
贯休（唐代）

我爱李景伯，内宴执良规。君臣道昭彰，天颜终熙怡。

大簸怕清风，糠秕缭乱飞。洪炉烹五金，黄金终自奇。

大哉为忠臣，舍此何所之。
苏内相在黄冈尝从桃花寺僧觅茶栽移种雪堂下余始至此会岁且暮明年春得新芽试之色香味俱绝不减湖越二品
周紫芝（宋代）

梅雪既扫地，桃花露微红。风从北苑来，吹入茶坞中。

真香不可说，玉色谁与同。不知耐几汤，成此三味功。

顾渚与日注，名高各雌雄。四海一大地，所至皆春风。

物固有不幸，乃尔殊穷通。此品不见称，白云空蒙茸。

移栽雪堂下，赖有黄冈翁。来禽青李帖，绝世无此工。

遂使桃花名，遍满江西东。此老久下世，真赏殊未逢。

只今调粥手，乳花为谁浓。堂今在馆驿，树亦知何踪。

树固不足惜，馆驿行当空。
舟中病思三首
赵蕃（宋代）

桑叶绿已病，枫林黄亦危。
行舟得秋日，满路入新诗。
照水惊非昔，临风病不支。
乾坤一惠施，吾事独多奇。
子规
释斯植（宋代）

游魂如可见，况复雨霏霏。
隔水栖无地，经春叫不归。
影随芳树没，声入野花飞。
那忍东风里，凄凉上客衣。
辨虫老嫩
贾似道（宋代）

要知促织与苍雏，秘诀分明在两须。
贴齿老黄生日久，悬牙如玉离泥初。
头高必定无心鬭，埋首人称老野狐。
有此秘方劳记取，十场罕有一场输。
刘纯之以便亲请还蜀
杨杰（宋代）

通守临川郡，家山梦翠微。愿辞灵运史，欲着老莱衣。

万事樽前尽，片心天外归。金乌伴征棹，日日向西飞。
春秋战国门。侯嬴朱亥
周昙（唐代）

屠肆监门一贱微，信陵交结国人非。

当时不是二君计，匹马那能解赵围。
送刘雨山正学光州
黄廷用（明代）

握兰春日好，冉冉忽三秋。苦作燕山别，言从洛浦游。

奎光明客旆，云影拂仙舟。去去谁同调，思君凤阁头。
枫落吴江冷
杨弘道（元代）

泽国霜馀气象清，萧萧丹叶动秋声。纶钩收尽丝千尺，应有空船载月明。
送頔子还庐陵
王庭圭（宋代）

东归未办武陵舟，送汝翻成一段愁。雪点敝裘骑瘦马，春寒几段到荆州。

湖山天阔洞庭野，吴楚月明黄鹤楼。莫苦回瞻白云岭，是行聊学子长游。
鲁絜非用家淡轩韵见寄即次原韵和答 其二
李大儒（清代）

大美呈新机，副墨守陈策。日车无不照，凿智瞥空隙。

金注巧遂无，带忘腰始适。至人揖元极，妙物行绝迹。

六合藐芥尘，千秋伦旦夕。啄鸣合缗缗，泰初以为宅。
题王推官应麟诗卷
刘克庄（宋代）

忆与南宫共说诗，伤心岁晚故人稀。
昔如幽谷莺相友，今作辽人鹤独飞。
绝喜王家生福畴，固应米老有元晖。
不须更傍人篱落，名父亲传夜半衣。
读太原王氏家记二首
方回（元代）

卧冰公相旧家声，纪载铿锵乐九成。
大姓江山同久远，雄文日月竞光明，
双亲强健跻高寿。两纪休閒致盛名，
冠豸澄清聊一出，万钟千驷未为荣。
颂古三十八首 其八
释从瑾（宋代）

自有觅不得，无端面发红。翻身吃一𨈀，两手摸虚空。
感皇恩·圣观号天长
刘处玄（宋代）

圣观号天长，星冠云服。养成金玉体，真无朽。信知大道自然，无玉明有。世华心不恋，游玉屋。外贫保命，隐真居陋。亘初无相貌，胜丰厚。桑田海变，这个无形坚久。暗祝吾皇德，齐天寿。
和人秋感
黄希旦（宋代）

烈士感秋兴，高吟击太阿。功名辜壮志，岁月叹流波。

永巷蛩初响，荒阶叶渐多。灵槎如可约，从此泛银河。
秋怀三十六首
邵雍（宋代）

人老秋更老，山深水复深，
高木已就脱，慧禽空好音。
筋骸非曩日，道德负初心。
赖有余编在，时时尚可寻。
闺怨一百二十首 其八
孙蕡（明代）

青年几许谩狂游，一种相思两地愁。早晚郎船发扬子，相迎不惮下瓜州。
折杨柳送夏西畴谪居大梁
陶宗仪（明代）

折杨柳，赠君别，杨柳未折心已折。丈夫落落志四方，到此谁能不呜咽。

江南九月天雨霜，雁声堕地秋风长。出门行行几千里，寒烟落日增离伤。

令严独许携家室，藤笈编花载书帙。可怜身上千金裘，阿㜷手缝针线密。

吾闻中原百战馀，民物鲜少城邑虚。君去结庐得幽胜，便可小拟西畴居。

荆蓁塞路猛虎伏，髑髅如山冤鬼哭。愿言缓辔毋疾驱，疾驱恐防伤马足。

折杨柳，歌苦词，呼酒酌君君莫辞。黄河之水东南驰，人生会合还有时。
祭酒芮公既殁四年门人吕某始以十诗哭之
吕祖谦（宋代）

交广归来里巷迎，破囊又比去时轻。
何须更酌廉泉水，夫子胸中万斛清。
南宾郡斋即事，寄杨万州
白居易（唐代）

山上巴子城，山下巴江水。中有穷独人，强名为刺史。

时时窃自哂，刺史岂如是。仓粟喂家人，黄缣裹妻子。

莓苔翳冠带，雾雨霾楼雉。衙鼓暮复朝，郡斋卧还起。

回头望南浦，亦在烟波里。而我复何嗟，夫君犹滞此。
牡丹诗
李正封（唐代）

国色朝酣酒，天香夜染衣。
丹景春醉容，明月问归期。
寒食相将诸子游翟得园十诗
杨万里（宋代）

花木从渠取次栽，青山那肯入城隈。
翟公不有驱山手，城里松林底处来。
曹仁宪谨荣寿五言排律一首
周承敬（清代）

今日共称觥，当年赋鹿鸣。雄才挥笔阵，弱冠拔茅征。

北阙蒲轮逮，南陬竹马迎。官方鳌岫著，宦迹凤山呈。

会展交衢骥，旋迁出谷莺。紫陵飞舄至，淡水旧弦更。

时雨随车澍，春风满座生。虚堂悬镜朗，片玉贮壶清。

鹿洞规频训，鸿都字细评。卧碑齐士肄，停讼课农耕。

政类屯田佛，人原洛社英。岁星符出丙，巴曲谱长庚。

宽惠能滋福，廉勤不爱名。南山开寿域，东阁订诗盟。

晋爵黄钟叩，摛词寸莛轻。有邦烝至治，大化普无声。

郦菊他年饮，园葵此度倾。登龙怀御李，司马幸瞻荆。

妙手栽花遍，天庥戬谷赓。弧辉宜久照，松柏重莼羹。
豆苗
方岳（宋代）

江南之笋天下奇，春风匆匆催上篱。
秦邮之薑肥胜肉，远莫致之长负腹。
先生一缽同僧居，别有方法供斋蔬。
山房扫地布豆粒，不烦勤荷烟中锄。
手份瀑泉洒作雨，覆以老瓦如穹庐。
平明发视玉髯磔，一夜怒长堪水菹。
自亲火候瀹鱼眼，带生芼入晴云碗。
碧丝高奈涎滑莼，脆响平欺辛螫蔊。
晚菘早韭各一时，非时不到诗人脾。
何如此隽咄嗟办，庾郎处贫未为惯。
用前韵寄邓帅杜君章学士
邹浩（宋代）

策府名卿厌鸣玉，朅来南阳朱两毂。胸中云梦吞八九，终然不贮闲荣辱。

坐令政事邈前人，容易端如探筐簏。去年持刃今扶犁，所至熙熙丰谷禄。

华堂梦断燕丝簧，笑谓邹枚不如肉。公虽饮少客自醉，但见银瓶倒轻渌。

明明天子正搜贤，真贤继踵还符竹。勋劳矧已疏屏风，八命难淹一州牧。

愿公快向百花洲，更集宾僚勤把菊。
过灵石赋顽庵 其二
释慧空（宋代）

学顽未到顽之孙，再拜顽庵求入门。当时此老有何说，火后茎入今尚存。

人贫信是思旧债，一饭重寻香积界。堂上未瞻痴绝翁，溪头已见随流菜。

惟顽显顽分不分，以水投水无留文。地炉火暖坐自睡，金博朝参寒起云。

与君相个君莫逆，向来不疏今不密。明朝山住云自飞，后会有无俱不知。
送觉祖院明上人
曾巩（宋代）

冠石新墙日月回，丰堂瑰殿起崔嵬。钟随秋势金声壮，佛隐寒云玉座开。

流水远奔双涧去，平林高拥四山来。麒麟细草南东路，一望松门意自哀。
十日同知宗提舶游九日山延福寺
王十朋（宋代）

十日同游九日山，山中好处略跻攀。桑田改变松犹在，车马往来心自闲。

昨日风应吹紫帽，今朝菊已带衰颜。登临称惬南来意，好逐飞飞倦鸟还。
句
释怀琏（宋代）

尧仁况是如天阔，乞与孤云自在飞。
由十八盘登青柯坪坐莲花峰阯不及登陟怅然有作
严长明（清代）

炼石无定冶，愈变乃愈工。九峰复九折，一折殊一峰。

方割紫玛瑙，圆擢青芙蓉。高低若迎送，直到方与蓬。

西轩倍开豁，正在莲叶东。似将万丈华，倒插天镜中。

朝光倏照耀，紫翠升长空。遥知烟彩内，定有仙灵踪。

捽将芳露气，结作青瑶宫。自顾真病鹤，六翮惭氋氃。

三山幸咫尺，不虑回舟风。愿乞并州刀，剪取碧色茸。

裁为瑟瑟衣，仙乎竭青童。
秋冬之交杂赋
陆游（宋代）

雾雨林塘晚，风霜聚落寒。
衣冠存简朴，农圃傋艰难。
舂簸荞供饵，蒸炊豆作团。
此心如古井，无地起涛澜。
柳梢青 建溪归舟泊旧馆同尹侯介臣
李良年（清代）

小泊沙村，旧曾来处，细认柴门。子久秋山，襄阳雨树，正带斜曛。

猿多雁少休论。且共把、天涯数樽。半舫香兰，一灯红叶，三四归人。
月下用郑大参和沾维那圆觉韵
洪咨夔（宋代）

无缝冰轮万古同，御风飞到碧天中。
四方上下无遮碍，一点清光处处通。
闻宪府李公增修星岩之胜遥有此寄 其一
区大相（明代）

岩栖好去沥湖陂，风景年来倍昔时。出镇近逢羊叔子，胜游重昔习家池。

经春桃水迷仙棹，长夏荷筒杂羽卮。闻此令人发心赏，羡君霞路拥旌麾。
妾薄命
郭奎（元代）

凤求凰兮我所思，顾山鸡兮何与栖。兰为佩兮芙蓉姿，衷心怀兮谁可知。

良人没兮遭流离，流离极兮忘令仪。侧室阴兮春草萋，云不归兮魂欲迷。

忆初远兮父母，拜姑嫜兮容与。不谅兮今日，愤怨兮悽楚。

览尘镜兮私自伤，嗟薄命兮将谁诉。
贾浪仙
费德厚（宋代）

仙游谪下可能禁，多少名山助苦吟。
千古断碑犹有恨，推敲无字到于今。
春兴
武元衡（唐代）

杨柳阴阴细雨晴，残花落尽见流莺。
春风一夜吹乡梦，又逐春风到洛城。(乡 一作：香)
月夜次修竹韵
黄庚（元代）

徙倚吟阑傍野塘，古谯莲漏滴更长。月阶夜静蛩声切，竹院秋更鹤梦凉。

坐挹水风侵袂冷，眠分花露满身香。浩歌欲Y明河去，醉唤天孙织锦裳。
逆旅书壁二首 其二
陆游（宋代）

骑驴万里行，岁一过秦城。下杜贳春酒，新丰闻晓莺。

绿槐新巷陌，白骨几公卿。欲觅曲江水，连云禾黍生。
酬陈掾留题小山二首用次来韵 其一
郭祥正（宋代）

我爱小山石，翩翩鸾凤姿。胡为不飞去，似与幽人期。

志泽未及不，收身聊自嬉。不教三径荒，宁歌吾意词。

旧交安在哉，岁晏逢子知。殷勤结惠好，琅玕分一枝。
督亢陂
赵俞（清代）

提剑荆卿勇绝伦，浪将七尺殉强秦。燕仇未报韩仇复，状貌原来似妇人。
即度赓喜雪韵
卫宗武（宋代）

崇峦九叠破天悭，地远尘嚣隔几关。
方恨重云封皓月，俄惊半夜老青山。
莫嫌腊后欠三白，且喜春前露一斑。
几度冬来逢上瑞，更祈盈尺送舟还。
残秋霁景
宋祁（宋代）

霜旻初毕雨，日气上熹微。
寒水流无急，高云薄未归。
书閒仍积箦，琴燥乍移徽。
负郭泥妨辙，翻劳急掩扉。
朝云墓十首次孙西庵先生韵 其七
何绛（明代）

满湖青草雁声春，摘尽庭兰不见君。唯对松筠听刻漏，欲书花叶寄朝云。

窗残更夜人何处，树蘸芜香鹤共闻。无复绮罗歌白日，青丝宝髻石榴裙。
书秦少游遣妾边朝华诗后
汪渊（清代）

小红纵幸生前嫁，樊素方深别后愁。一样情天恨难补，西风寂寞古藤州。
湘月 宿春畹楼闻隔花度曲声
姚燮（清代）

画楼织暝，恁蘅芜艳绿，秋色催换。凤小鸾攕，记那夕、十二春灯屏扇。

梦荡嫣云，衾浮凉水，静极生幽惋。晶帘无月，一蛩隔竹啼缓。

偏又苦调樱桃，筝弦曳出，是谁家庭院。想亸蝉鬟泥烛影，一息兰丝吹怨。

细入花心，轻摇酒力，响抑听微断。如歌回纥，相思水远山远。
闻春鸟
韦庄（唐代）

云晴春鸟满江村，还似长安旧日闻。

红杏花前应笑我，我今憔悴亦羞君。
离骚(节选)
屈原（先秦）

长太息以掩涕兮，哀民生之多艰。
余虽好修姱以鞿羁兮，謇朝谇而夕替。
既替余以蕙纕兮，又申之以揽茝。
亦余心之所善兮，虽九死其犹未悔。
怨灵修之浩荡兮，终不察夫民心。
众女嫉余之蛾眉兮，谣诼谓余以善淫。
固时俗之工巧兮，偭规矩而改错。
背绳墨以追曲兮，竞周容以为度。
忳郁邑余侘傺兮，吾独穷困乎此时也。
宁溘死以流亡兮，余不忍为此态也。
鸷鸟之不群兮，自前世而固然。
何方圜之能周兮，夫孰异道而相安？
屈心而抑志兮，忍尤而攘诟。
伏清白以死直兮，固前圣之所厚。
无题
苏泂（宋代）

爱酒陶彭泽，能诗陈后山。
浮沉将底用，长大若为颜。
镜面舟一叶，梅边屋数间。
饶君双鬓白，还我半生闲。
秋怀十首
赵蕃（宋代）

苕溪在何许，水远山幽幽。
自闻远斋亡，时序忽晚秋。
尺书不能寄，有怀空泪流。
何以谅我心，诸兄交白头。
集句七言绝句诗（一十二首。续拗体诗三首）
孙蕡（明代）

瞿塘嘈嘈十二滩，绕船明月江水寒。
欲随郎船看明月，游丝落絮春漫漫。
农谣
方岳（宋代）

春雨初晴水拍堤，村南村北鹁鸪啼。
含风宿麦青相接，刺水柔秧绿未齐。
遣兴
林希逸（宋代）

风流不羡三学士，衰退甘为一腐儒。嗜古心痴迷黑鬼，养生胎息学玄夫。

兴阑日下新吟少，静胜年来杂梦无。醉后枕书时鼾睡，长孙唤醒小孙扶。
因汤莘夫行寄欧阳伯威
赵蕃（宋代）

传得新诗过半年，故应松柏尚苍然。
要持尊酒为君寿，邂逅门前有过船。
鹊桥仙
曾觌（宋代）

娇波媚靥，尊前席上，只是寻常梳裹。温柔伶俐总天然，没半掏、教人看破。
从来可恁，痴迷著相，百计消除不过。烟花不是不曾经，放不下、唯他一个。
新月
徐夤（唐代）

云际婵娟出又藏，美人肠断拜金方。姮娥一只眉先扫，

织女三金镜未光。珠箔寄钩悬杳霭，白龙遗爪印穹苍。

更期十五圆明夜，与破阴霾照八荒。
选举人语
不详（唐代）

王凝裴瓒，舍弟安潜。朝中无呼字，知闻厅里，绝脱靴宾客。
新恩为沂乐廷卿赋二首 其二 春殿读卷
黄衷（明代）

月淡鸡人晓，风融象魏暄。贤才纷入彀，明主正临轩。

蕴藉谁三策，包罗若万言。贞怀嘉剀切，浩养录雄浑。

绮靡铺张彻，玙璠品第存。题元天翰丽，得俊圣颜温。

席密孤卿右，恩联八座尊。儒荣非一事，特此重时论。
山门栖岩寺
赵鼎（宋代）

天边箭筈一门通，香隔云萝几万重。好借岩风为披拂，移文有语笑尘容。
游都梁赋
沈诚（宋代）

昔中原兮今过头，抱良图兮气干牛。
窥泗城兮辨古汴，临清浦兮思白沟。
夏菊
顾逢（宋代）

粲粲发幽芳，何愁午夜霜。
花先开六月，节不待重阳。
鼓泽应无种，东篱未有香。
王弘如此见，必遣白衣忙。
天壶道院
陈观（宋代）

山径崎岖紫翠连，白云深处是壶天。
客来无物供吟笑，旋摘新茶煮石泉。
又用前句作七绝 其四
王十朋（宋代）

巫峡有雄风，菊天多细雨。知我欲登高，先期洗尘土。
庚子遇拳匪之变，由北回南。海道不通，过山东宿泰山下，与公坦从弟挑灯感咏
陈以豫（清代）

停车茅屋小于盦，倦倒匡床睡易酣。一样疏灯羁旅夜，知谁先梦到江南。
羔裘
佚名（先秦）

羔裘逍遥，狐裘以朝。岂不尔思？劳心忉忉。
羔裘翱翔，狐裘在堂。岂不尔思？我心忧伤。
羔裘如膏，日出有曜。岂不尔思？中心是悼。
祖师地种花及总颂四首 其三 花
释清远（宋代）

有种有心地，因缘花自开。要知成果处，却笑祖师来。
栗里华阳窝辞 琴
王质（宋代）

写意兮凭声，寄无所兮夫何能陶我心。酤我醑我兮勿充，岂其馀兮于琴。

山空兮声出，溪空兮声澈。迟有弦兮何时，溪山兮为我流水而白雪。

虎溪石兮溅溅，灵山树兮栾栾。柏下之人已往兮，清吹毋为之轻弹。
春和在压倒同年张兄会南园诗
司马光（宋代）

露浓秋过半，气爽雨收余。
取酒邀嘉客，呼儿扫弊庐。
生涯数亩地，官业一轩书。
竹结垂纶屋，泉分入座渠。
惬心皆乐事，容膝即安居。
梁静栖无燕，波澄戏有鱼。
茂林穿缭绕，微径步虚徐。
果落方知熟，莎长不忍除。
过从当苦远，接待每惭疏。
不厌茅茨陋，时迂长者车。
中春宴游
刘兼（唐代）

二月风光似洞天，红英翠萼簇芳筵。楚王云雨迷巫峡，

江令文章媚蜀笺。歌黛入颦春袖敛，舞衣新绣晓霞鲜。

酒阑香袂初分散，笑指渔翁钓暮烟。
附：郑生诗
湘中蛟女（唐代）

情无垠兮水汤汤，怀佳期兮属三湘。
观化
朱继芳（宋代）

看见青虫作蝶时，不知蝶是此身非。
床头为有南华卷，午枕酣来忽梦飞。
崔象之宰韩城
韩琦（宋代）

去年同举菊花觞，自揭清音入醉乡。此日高秋来一别，几旬佳醉负重阳。

风生古操安新治，雨彻疏茅锁旧堂。民里更繁应自化，宰君心地本空王。
李审言相招与刁景纯周仲章裴如晦冯当世沈文
梅尧臣（宋代）

自君命我饮，朝暮雨倾瓦。
城东与城北，大道泥没马。
敢忘主人勤，颠扑困驭者。
众客亦如期，陈肴藉兰若。
冯裴与沈谢，辩论过终贾。
刁周事老成，危坐言语寡。
酒半时谑剧，揣状类模写。
或讥项发秃，或指舌端傻。
或将冠带身，劝作梁武舍。
谓我大耳儿，此实已见假。
又效井市态，屈强体非雅。
顺风手沙沙，逆风口哆哆。
竟席屡绝倒，去忌肝胆写。
规规岂无侪，达识高天下。
闻河南收麦志慰
弘历（清代）

天中风土暖，麦收常早时。春膏向𢘤沾，近况曾未知。

忽接方伯奏，大慰悬望思。入夏雨既佳，丰秋定可期。

因恐贱伤农，仓贮亦借资。官籴筹补足，贾涌即罢之。

居奇更预防，擘画皆合宜。皇州春如豫，迩来望云霓。

数日虽可待，一时难置怀。愁中聊因慰，慰远愁近兹。
登太华寺（二首）
张紞（明代）

连日登山意未阑，今朝又宿白云间。
帘帏寂寂心初歇，星斗垂垂手可攀。
竹叶煮汤消夜渴，杏花留雨作春寒。
碧鸡且莫啼清晓，一枕华胥睡正安。
四时田园杂兴六十首 其五十七
范成大（宋代）

煮酒春前腊后蒸，一年长飨瓮头清。廛居何似山居乐，秫米新来禁入城。
杂记草木九首 其五 榴花
朱熹（宋代）

窈窕安榴花，乃是西邻树。坠萼可怜人，风吹落幽户。
奉酬淮南中书相公见寄
武元衡（唐代）

扬州隋故都，竹使汉名儒。翊圣恩华异，持衡节制殊。

朝廷连受恩，台座接訏谟。金玉裁王度，丹书奉帝俞。

九重辞象魏，千里握兵符。铁马秋临塞，虹旌夜渡泸。

江长梅笛怨，天远桂轮孤。浩叹烟霜晓，芳期兰蕙芜。

雅言书一札，宾海雁东隅。岁月奔波尽，音徽雾雨濡。

蜀江分井络，锦浪入淮湖。独抱相思恨，关山不可逾。
秋怀十首
张耒（宋代）

吏散门寂寂，虫鸣夜沉沉。
素壁上明月，凉风摇树阴。
悲歌忽不上，感叹涕盈衿。
写此牢落怀，默坐弹鸣琴。
俗耳不好古，古人已非今。
悲哉旷四海，孑孑无知音。
九月瑞香盛开
陈克（宋代）

宣和殿里春风早，红锦薰笼二月时。流落人间真善事，九秋霜露却相宜。
大涤洞天留题
李闶先（宋代）

福地弯环古洞霄，古坛云冷宝□飘。
无蛟可断泉犹怒，有虎难□雾未消。
一柱孤擎天妥帖，重峦九掩路迢遥。
自怜骨相多奇蹇，只合山中种药苗。
寄黄子衡
朱熹（宋代）

远宦去乡井，终日无一欢。援琴不能操，临觞起长叹。

我友客京都，肃肃云天翰。别去今几时，各在天一端。

有酒不同斟，中情谁与宣。裁诗一问讯，重使心思传。
古剑行
宇文虚中（宋代）

公家祖皇提三尺，素灵中断开王迹。自从武库冲屋飞，化作文星照东壁。

夫君安得此龙泉，秋水湛湛浮青天。夔魖奔喘禺强护，中夜跃出光蜿蜒。

拄颐櫑具男儿饰，弹铗长歌气填臆。嶙峋折槛霁天威，将军拜伏奸臣泣。

龙泉尔莫矜雄铓，不见鸟尽良弓藏。会当铸汝为农器，一剑不如书数行。
阅史六首
陈造（宋代）

百战淮西仅奏功，澶渊欲战已平戎。
三纡相绂犹公道，长为莱公羡晋公。
文叔见过山居斯远亦来有怀昌甫
韩淲（宋代）

薰风拂眼过，不知夏将深。起视树扶疏，聊以舒啸吟。

故人忽相过，我取酒同斟。凉夜月未落，相与试论心。

溪渊有潜鱼，山谷多翔禽。升沉本何意，能言不如瘖。

斯远居近市，昌甫栖远岑。文叔宰百里，一一皆可钦。

二子则良晤，一子当荒寻。诗罢予忽醉，掩关眠楮衾。
讽真定公诗二首 其一
鹿悆（南北朝）

峄山万丈树，雕镂作琵琶。由此材高远，弦响蔼中华。
闻络纬
胡俨（明代）

白露下银床，梧桐一叶黄。月华冷于水，枕簟净凝霜。

西家篱上丝瓜密，夜深络纬声声急。今年多雨蚕薄收，窗下寒机不成织。
奉送陆中丞长源诏征入朝
皎然（唐代）

诏下酂侯幕，征贤宠上勋。才当持汉典，道可致尧君。

藩牧今荣饯，诗流此盛文。水从吴渚别，树向楚门分。

宿寺期嘉月，看山识故云。归心复何奈，怊怅在江濆。
山中道士
贾岛（唐代）

头发梳千下，休粮带瘦容。养雏成大鹤，种子作高松。

白石通宵煮，寒泉尽日舂。不曾离隐处，那得世人逢。
中秋下浣次计幕诸公佳什之韵
赵善括（宋代）

短櫂夷犹任去留，尘劳今日暂休休。
飞觞莫问重城晚，揽镜须惊两鬓秋。
千里归艎何日到，一眉清绿与云浮。
殷勤更问黄花信，准拟重阳一再游。
送韩使君赴任越州十一韵
张咏（宋代）

圣皇忧越人，与之求良牧。
韩侯简帝心，受诏荒东服。
再拜陈苦词，臣生非碌碌。
未得灭匈奴，虽荣亦为辱。
戎丑方款盟，宸恩倦兵黩。
难展穷北威，遂作东南福。
况有重慎资，足致奸巢覆，
况有明恕怀，可使夷人伏。
行歌烟霭空，坐啸江山绿。
无忧报政迟，只怕徵还速。
他日遗无书，幸勿忘兰菊。
谒金门·春又老
王安石（宋代）

春又老。南陌酒香梅小。遍地落花浑不扫。梦回情意悄。红笺寄与添烦恼。细写相思多少。醉后几行书字小。泪痕都揾了。
野兴
陆游（宋代）

老去痴顽百不能，非醒非醉日腾腾。
敲门惟有徵租吏，好事元无送米僧。
旧俗不还谁复念，古书虽在渐难凭。
平生意气今如此，惆怅西窗半夜灯！
忆旧居
邱庭树（清代）

小桥长巷住京华，童子嬉游旧有家。晓雨春归三径屐，晚风秋老一篱花。

乌衣昔梦情犹恋，鸿爪前因愿已赊。宣武坊前打头屋，绳床尘甑漫咨嗟。
泛舟
李彭（宋代）

暄风吹天墟，淑景来日涉。繁花已舒颜，晴哢复缓颊。

平生万斛愁，赖此短兵接。俯携诸少年，清江玩舟楫。

波平罢牵挽，论高辟嚅嗫。缅怀荀慈明，冰霜胸中挟。

食贫傍人门，官学居建业。向来疥遂痁，性命危脱叶。

胜游夙昔共，大句常岌嶪。回头见小雁，颇恨暮山叠。

何当奋飞去，碧云端可蹑。
鲜于大任自东南归唐安遗予张安国所作水调歌
晁公溯（宋代）

去蜀游东吴，举头望赤霄。
君之门九重，觚棱郁岧嶢。
是中盛文物，簪笔立汉朝。
规摹觉地雄，气象知天高。
计其所从客，皆是夔与皋。
平生闻张公，磊落一世豪。
示我水调歌，奴仆可命骚。
尚想挥翰时，淋漓宫锦袍。
问子何归来，远指万里桥。
答云怀乔木，聊复访衡茅。
未嗟功名忤，非惮道路劳。
不见廊庙具，乃对簿领曹。
明年买扁舟，鼓枻出下牢。
西府有故人，亦应遣弓招。
登平湖阁
何巩道（明代）

人烟乱后半穷荒，湖上登楼见一方。路合烧痕溪草黑，窗分斜照县山黄。

叶当秋落心先觉，水自天来梦更长。四海茫茫身未老，胜游难得在他乡。
次韵得午日酒
刘敞（宋代）

午日风光复晏阴，轩昂未许岁华侵。楚魂招后宜皆醉，春酝来时且献斟。

高枕洞庭看鸟度，卷帘衡岳听猿吟。郢中寡和由来事，应喜新诗有嗣音。
周左司挽词
楼钥（宋代）

乙丑慈恩会，今几六十霜。
轺车来握节，相府记传觞。
诗薮怀高隐，邮筒见短章。
不堪千里隔，丹旐想飞扬。
送新安守陈发中赴阙
罗愿（宋代）

浙水带天邑，于今如涧瀍。言从发源处，直到行阙前。

使君仪曹发，省闱早周旋。一行领辅郡，奏课十郡先。

是时新雨馀，纵缆惊号蝉。长河无六月，解带风中眠。

乌羽动林莽，马门纳云烟。村村老农出，寒女一笑嫣。

共谈两岁乐，米粮不论钱。今日见使君，使君正当年。

还能持节来，莫作长弃捐。再拜不可留，鼓声催发船。

嗟我寄枌社，弟兄辱知怜。宦游适四方，从公倘非难。

农人寔怀土，欲见无由缘。唯因足襦裤，长说使君贤。
初夏即事十二解 其十二
杨万里（宋代）

王家麈柄绿琼香，萱草偷来柄更长。藏却柿红缨拂子，菖蒲节里放风光。
禅人并化主写真求赞
释正觉（宋代）

颠毛衰薄，春山雪作。
胸襟疏豁，海门潮落。
眉棱高而眼深，鼻筒直而口阔。
幽灵绝待兮曾传祖祢之芳，谷神不死兮似得仙家之药。
相逢别峰，弹指开阁。
憨皮袋截巷拦街，臭骨头填沟塞壑。
仙草
欧阳修（宋代）

世说有仙草，得之能隐身。仙书已怪妄，此事况无文。
嗟尔得从谁，不辨伪与真。持行入都市，自谓术通神。
白日攫黄金，磊落拣奇珍。旁人掩口笑，纵汝暂懽忻。
汝方矜所得，谓世尽盲昏。非人不见汝，乃汝不见人。
中秋月 其一
徐积（宋代）

青女霜华夜不收，一天如扫月如流。素娥奔去已千古，狡兔隐来还几秋。

冷逼蚊雷声陡息，光摧萤火色何幽。尘埃两眼洗不净，安得淩云万丈楼。
守轩
韩淲（宋代）

孟以身为大，曾惟贵夫约。况欲行之家，盖亦念前作。

诚斋彼何人，老笔乃挥霍。勿忘勿助长，世世可如昨。
秦富人
于濆（唐代）

高高起华堂，远远引流水。粪土视金珍，犹嫌未奢侈。

陋巷满蓬蒿，谁怜有颜子。
偈颂八十五首
释妙伦（宋代）

明珠璨璨对人倾，是甚多年鱼眼睛。
抛撒满前收不上，粪箕埽箒乱纵横。
王承事挽词
范祖禹（宋代）

井络西南奥，今无处士星。
天真养恬漠，世累绝尘冥。
松菊陶公径，诗书孔氏庭。
传家清训在，潜德继先铭。
贾魏公府
汪元量（宋代）

葛岭当年宰相家，游人不敢此行过。
柳阴夹道莺成市，花影压阑蜂闹衙。
六载襄阳围已解，三更鲁港事如何。
栋梁今日皆焦士，新有园丁种火麻。
和晏相公触事成咏四首
韩维（宋代）

梧桐倾鸣凤，鸣凤邀高翔。
微虫缕众叶，玲珑秋日光。
本性苟不易，憔悴庸何伤。
丙戌除夜泊舟东湖用白石归苕溪韵书怀 其一
徐瑞（宋代）

客梦朦胧酒力销，梨云漠漠路迢迢。醒来便欲寻春去，杨柳江南十五桥。
贵妃阁端午帖子
许应龙（宋代）

丹篆钗符彩缕鲜，承恩侍宴玉皇前。
一年一度为端午，此去应须亿万年。
布袋和尚赞三首 其一
释智朋（宋代）

拖布囊，握乌藤。街头市尾，不是闲行。
赠张炼师
温庭筠（唐代）

丹溪药尽变金骨，清洛月寒吹玉笙。

他日隐居无访处，碧桃花发水纵横。
春光好
李之仪（宋代）

霜压晓，月收阴。斗寒深。看尽灯花金鸭冷，卷残衾。卯酒从谁细酌，余香无计重寻。空把夜来相见梦，写文琴。
鸳湖曲
吴伟业（清代）

鸳鸯湖畔草粘天，二月春深好放船。
柳叶乱飘千尺雨，桃花斜带一溪烟。
烟雨迷离不知处，旧堤却认门前树。
树上流莺三两声，十年此地扁舟住。
主人爱客锦筵开，水闻风吹笑语来。
画鼓队催桃叶伎，玉箫声出柘枝台。
轻靴窄袖娇妆束，脆管繁弦竞追逐。
云鬟子弟按霓裳，雪面参军舞鸜鹆。
酒尽移船曲榭西，满湖灯火醉人归。
朝来别奏新翻曲，更出红妆向柳堤。
欢乐朝朝兼暮暮，七贵三公何足数！
十幅蒲帆几尺风，吹君直上长安路。
长安富贵玉骢骄，侍女薰香护早朝。
分付南湖旧花柳，好留烟月伴归桡。
那知转眼浮生梦，萧萧日影悲风动。
中散弹琴竟未终，山公启事成何用！
东市朝衣一旦休，北邙抔土亦难留。
白杨尚作他人树，红粉知非旧日楼。
烽火名园窜狐兔，画图偷窥老兵怒。
宁使当时没县官，不堪朝市都非故！
我来倚棹向湖边，烟雨台空倍惘然。
芳草乍疑歌扇绿，落英错认舞衣鲜。
人生苦乐皆陈迹，年去年来堪痛惜。
闻笛休嗟石季伦，衔杯且效陶彭泽。
君不见白浪掀天一叶危，收竿还怕转船迟。
世人无限风波苦，输与江湖钓叟知。
贤者之孝二百四十首·韦景骏
林同（宋代）

长抱罔极痛，嗟余少不天。
汝今幸有母，不省汝胡然。
赠离曲
王建（唐代）

合欢叶堕梧桐秋，鸳鸯背飞水分流。少年使我忽相弃。

雌号雄鸣夜悠悠。夜长月没虫切切，冷风入房灯焰灭。

若知中路各西东，彼此不忘同心结。收取头边蛟龙枕，

留著箱中双雉裳。我今焚却旧房物，免使他人登尔床。
助甫远驾见访遂成四章情见乎辞 其二
王世贞（明代）

踰立谢兵符，始托君子盟。嬿婉甫再秋，十五为别龄。

人生能几甫，霜鬓不再青。故友艳春华，屈指若晨星。

存者散各天，逝者忽已冥。拭泪荐君卮，安能令不盈。

北斗向阑干，携手步中庭。景光各自爱，竹素以为徵。
富溪八景富 其六 悦亲行
李昌祺（明代）

杨家矍铄双翁媪，平生快活无烦恼。中男颇解尽欢娱，拜跪膝边颜色好。

开封百物价直低，寻常剩有豚与鸡。鲜鳞嫩菜好柿栗，贩来都聚隅头西。

买归为具罗盘饤，药室香凝春昼静。满斟政喜瓮方深，迭劝岂愁瓶屡罄。

况逢禾麦丰登年，饭炊稻米衣装绵。颐老惟知足嬉笑，安居但愿忘忧煎。

随缘供养竭医赀，且乐清贫慎勿辞。不见巷南富豪子，祸罪贻亲异乡死。
惜分飞 胆瓶中梅菊
董元恺（清代）

冬尽平芜芳草绿。开到春梅秋菊。黄白新妆束。亭亭一样人如玉。

淡月横斜疑影独。却伴晚霜高躅。风味看俱足。林逋合傍陶潜宿。
李提刑 其三
魏了翁（宋代）

须眉皓白何为者，未出山时举世忙。若使当时容易致，等閒鹙鹤混鱼梁。
升堂颂古五十二首 其五十一
释怀深（宋代）

洞中春色四时好，云外峰峦一样高。用祝贤王龟鹤算，年年洗眼看蟠桃。
山村示暮春三绝句和韵 其三
陆文圭（元代）

画帘朱箔燕为家，青草门庭只产蛙。一树樱桃红半落，园丁愁杀雨如麻。
睢阳五老园
富弼（宋代）

休宫致政老年间，廟堂尝享著袍冠。
调和鼎鼐施霖雨，燮理阴阳佐武桓。
念国不忘先世烈，归乡岂念旧庐寒。
我辈若从亲炙授，仪容如在使人看。
桃源行
赵汝淳（宋代）

武陵溪上栽桃花，儿童笑语成生涯。
当初避地不知远，渔郎惊问疑仙家。
年深忘却来时路，流水春风等闲度。
龙翔鹿走自兴亡，不到花开花落处。
江边雨暗蛮蓑湿，父老欲留留不得。
隔林鸡犬渐萧然，啼鸟一声溪水碧。
横渠先生行状
吕大临（宋代）

先生讳载，字子厚，世大梁人。少孤自立，无所不学。与焦寅游，寅喜谈兵，先生说其言。年十八，慨然以功名自许，上书谒范文正公。公一见知其远器，欲成就之，乃责之曰：“儒者自有名教，何事于兵！”因劝读《中庸》。先生读其书，虽爱之，犹未以为足也，于是又访诸释老之书，累年尽究其说，知无所得，反而求之六经。嘉佑初，见洛阳程伯淳、正叔昆弟于京师，共语道学之要，先生涣然自信曰：“吾道自足，何事旁求！”乃尽弃异学，淳如也。

京兆王公乐道尝延致郡学，先生多教人以德，从容语学者曰：“孰能少置意科举，相从于尧舜之域否？”学者闻法语，亦多有从之者。上嗣位之二年，登用大臣，思有变更，御史中丞吕晦叔荐先生于朝。既入见，上问治道，皆以渐复三代为对。上悦之。会弟天祺以言得罪，乃谒告西归，居于横渠故居。

横渠至僻陋，有田数百亩以供岁计，约而能足，人不堪其忧，而先生处之益安。终日危坐一室，左右简编，俯而读，仰而思，有得则识之，或中夜起坐，取烛以书，未始须臾息，亦未尝须臾忘也。又以为教之必能养之然后信，故虽贫不能自给，苟门人之无赀者，虽粝蔬亦共之。岁值大歉，至人相食，家人恶米不凿，将春之，先生亟止之曰：“饿殍满野，虽蔬食且自愧，又安忍有择乎！”甚或咨嗟对案不食者数四。

会秦凤帅吕公荐之，诏从之。先生曰：“吾是行也，不敢以疾辞，庶几有遇焉。”及至都，公卿闻风慕之，然未有深知先生者，以所欲言尝试于人，多未之信。会有疾，谒告以归。不幸告终，不卒其愿。
临江仙（赠贺子忱二侍妾二首）
王之望（宋代）

霓作衣裳冰作在，铅华不涴天真。临风几待逐行云。自从留得住，不肯系仙裙。

对客挥毫惊满座，银钩虿尾争新。数行草圣妙如神。从今王逸少，不学卫夫人。
和王荆公昼寝
李宪乔（清代）

百年萧散迹，强半此中居。淡意云能学，迟情日不如。

画收四壁静，琴在七弦虚。自觉清凉甚，非关潦倒余。
送张南士返越州因感旧游有作 其四
屈大均（明代）

云门一老未龙钟，七十能登秦望峰。一代遗民在禅寂，袈裟空挂六陵松。
养疾
释智圆（宋代）

深院无人疾渐轻，西风黄叶满闲庭。
行披老子五千字，坐读楞严十轴经。
篱下清香寒有菊，窗间微影夜无萤。
谁知夜里珠长在，堪欢悠悠醉未醒。
胡刺史招饮东园
郭嵩焘（清代）

时事艰危国论深，壮心低就酒杯斟。西风鼓角孤城远，细雨荼杯小苑阴。

大邑名贤心洒落，清春雅集夜萧森。何缘料理平生事，一卧沧江鬓发侵。
望卞山怀石林翁
韩元吉（宋代）

卞山苕水共苍苍，中有先生万古堂。
早岁英名类终贾，墓年收古到刘杨。
人琴遂欲成千载，鸡酒犹能酹一觞。
身后遗编尚尘积，丰碑谁复付中郎。
岁暮歌
张耒（宋代）

北风卷雪送暮冬，重云如山争塞空。
百年老树吼欲折，塌翼不见南飞鸿。
堂下幽姿亦可悦，点缀小树花玲珑。
老人重裘不能暖，永夜惟守深炉红。
呼啾寒雀飞不起，饥啄冻土藏枯丛。
青春欲回水官怒，摧拉未使阳和通。
天时平分各司一，兴废谁得专其雄。
杜门解辔聊有待，行看马脚春泥融。
和王清源秋日漫兴五首 其五
王翰（唐代）

白鸟飞飞绿柳长，雨收秋水满横塘。败荷折柄馀残翠，老藕着花留晚香。
菩萨蛮·登楼遥望秦宫殿
李晔（唐代）

登楼遥望秦宫殿，茫茫只见双飞燕。渭水一条流，千山与万丘。
野烟笼碧树，陌上行人去。安得有英雄，迎归大内中。
对雪
高骈（唐代）

六出飞花入户时，坐看青竹变琼枝。
如今好上高楼望，盖尽人间恶路岐。
次金东园渔家杂咏八首
杨公远（宋代）

经行苇荻沙头熟，出没风涛胆气粗。
博得酒归明月夜，呼儿作脍旋批鲈。
游边
杜牧（唐代）

黄沙连海路无尘，边草长枯不见春。

日暮拂云堆下过，马前逢著射雕人。
苏武慢·识破尘寰
冯尊师（元代）

识破尘寰，樊笼跳出，飘荡幸无拘束。萍踪自在，雅操孤高，还若野云麋鹿。遇坎乘流，混俗和光，知止有何荣辱。恣陶陶、海上人间，不管岁华催促。从此后、笔砚生尘，蝇蜗绝念，安分翠微云屋。般般放下，事事都休，静对小轩梅竹。一味疏慵，万古淳风，便是真常清福。任群情昼夜，世路奔波，竞争蛮触。
燕子
刘子翚（宋代）

燕子营巢得所依，衔泥辛苦傍人飞。
秋风一夜惊桐叶，不恋雕梁万里归。
满江红（甫敬赋满江红，敬祝百千遐算。甫再拜）
岳甫（宋代）

碧海迢遥，曾窥见、赤城楼堞。因傲睨尘寰，犹带凭虚仙骨。武库胸中兵十万，文场笔阵诗千百。记向来、小试听胪传，居前列。

世间事，都未说。亲为大，官毫未。况诸郎钟庆，夙龄英发。银菟颁符方易地，金鸾寓直行趋阙。更相期、尽节早归来，传丹诀。
高渐离击筑
林馨兰（清代）

风雨潇潇易水寒，筑声高彻碧云端。丝哀泣饮将军血，瓦裂情悲太子丹。

悽怆馀音齐变徵，荒凉怒发尽冲冠。回头一望虹围影，始信天心骤夺难。
六铢 其二
白玉蟾（宋代）

人间百春秋，天上一昼夜。六丁驱日轮，长过咸池下。
六言四首
方回（元代）

读万卷行万里，酌一杯题一诗。
颓龄如此如此，豪气已而已而。
芳洲
吴芾（宋代）

秋风彫兰芷，芳洲久寂寞。痛饮读离骚，此兴亦不恶。
送刘嗣复都官赴辟秦州幕府四首
强至（宋代）

安西幕府蔼声华，礼币迎门促去家。
长日壮图看剑气，隔宵喜去报灯花。
轻装度陇由来惯，逸辔追尘不待挝。
宾主御戎俱有策，只陪谈笑却边沙。
秋葵
王谷祥（明代）

玉儿本来洁，新妆不爱浓。秋风罗袖薄，飘飘若为容。
月夜步鲁王宫遗址
乔世臣（清代）

荒城一片月，何处汉与秦。珠玑余瓦石，台榭留荆榛。

鲁宫今不见，况乃宫中人。阿房三月火，姑苏千载尘。

徘徊意无限，闻钟警迷津。
竹里馆
王维（唐代）

独坐幽篁里，弹琴复长啸。
深林人不知，明月来相照。
奉和于司空二十五丈新卜城南郊居接司徒公别
权德舆（唐代）

一德承昌运，三公翊至尊。云龙谐理代，鱼水见深恩。
别墅池塘晓，晴郊草木蕃。沟塍连杜曲，茅土盛于门。
卜筑因登览，经邦每讨论。退朝鸣玉会，入室断金言。
材俊依东阁，壶觞接后园。径深云自起，风静叶初翻。
宰物归心匠，虚中即化源。巴人宁敢和，空此愧游藩。
使过瑶台寺，有怀圆寂上人
颜真卿（唐代）

上人居此寺，不出三十年。万法元无著，一心唯趣禅。

忽纡尘外轸，远访区中缘。及尔不复见，支提犹岌然。
多丽（寿待郎·十二月初七）
游慈（宋代）

约梅花，年年开向华筵。借清香，飞人寿杯中，永祝英贤。才履长、飞登八帙，那须要、更待来年。和气先春，祥风破腊，蓂开七荚正敷妍。君不见，太公此际，犹欲钓磻川。

争知道、副车已办，西伯来畋。驻不阳、清谈终日，种成桃李森然。向庭闱、绯衣戏彩，更孙（下缺）
同晏洧游铺前山
吴与弼（明代）

小春天气暖如烘，山果漫山黑间红。缓步崇冈清眺罢，悠悠归咏夕阳中。
佛骨表
申涵昐（清代）

欲佞佛，及于骨。然顶焚指，意在获福。谓可不死邪，佛如不死那得骨？
怀四明亮公
贯休（唐代）

孤峰含紫烟，师住此安禅。不下便不下，如斯太可怜。

坐侵天井黑，吟久海霞蔫。岂觉尘埃里，干戈已十年。
题江杏村前辈梅阳归养图
陈曾寿（清代）

绳绝从知处，沉吟竟至今。孤臣盈箧泪，先帝十年心。

去国残春黯，藏山爱日深。无由见高躅，伫立望轻阴。
临川留别宜黄乐杞楚材
张翥（元代）

当年携酒杏花春，同是江西榜上人。岁晚异乡为客久，夜来归梦到家频。

雁声孤馆迢迢雨，马影斜阳漠漠尘。怅望与君江海别，几时高谊复相亲。
郧洲晓发时已膺司寇之命二首 其一
顾璘（明代）

解缆郧洲雾，开窗汉水清。乱山舒野望，急浪快归程。

摇落岁华晚，驰驱使绩成。东风何日至，弭棹石头城。